**Palmroth-tuotemerkki** on suomalainen kenkämerkki, joka on kulkenut Palmrothin suvussa kolmessa sukupolvessa. Pentti Palmroth alkoi käyttää Palmroth-tuotemerkkiä 1950-luvulla. Palmrothin alibrändejä ovat **Palmroth Original** (1972) ja **Pertti Palmroth** (1976). Tuotteiden valmistaja ja tuotemerkkien haltija on ollut vuodesta 2012 Palmroth International Oy.

Historia
--------

### Palmroth brändin ensimmäinen sukupolvi

Pentti Palmroth perusti Pirkkalan Partolaan kenkätehtaan vuonna 1928. Hän oli toiminut Aaltosen kenkätehdas oy:n teknillisenä apulaisjohtajana vuosina 1923–1926 ja Hyppösen kenkätehdas oy:n teknillisenä johtajana 1926–1927. Tehtaan hän perusti isänsä, Hannes Palmrothin, omistaman Partolan kartanon huvilarakennukseen. Alkuvuosina tehdas työllisti 10 henkilöä. 1930-luvulla kenkätehtaan käyttöön saatiin nelikerroksinen tiilirakennus ja työntekijämäärä nousi pariinsataan. Tehtaan ensimmäinen tuotemerkki oli Viva, mutta 1950-luvulta alkaen käyttöön tuli Palmroth-tuotemerkki.

Vuonna 1960 Palmroth osti Tampereelta Hämeen Kenkätehtaan. Kenkiä alettiin myös viedä ulkomaille ja vuonna 1966 perustettiin Hollantiin kenkätehdas Palmroth Holland N.V. Kunnallisneuvos Pentti Palmroth toimi Palmrothin tehtaan toimitusjohtajana kuolemaansa saakka 1968. Hänen poikansa, Pertti Palmroth ja Juhani Palmroth, opiskelivat myös alaa ja hoitivat perheyritystä hänen kanssaan ja hänen jälkeensä. Pentti Palmrothin kuoleman jälkeen hänen poikansa Juhani ja Pertti hoitivat tehtaita ensin yhdessä. Sitten tehtaat jaettiin: Hämeen Kenkätehdas (myöhemmin Hamken Oy) jäi Pertti Palmrothille ja Partolan kenkätehdas Juhani Palmrothille. Partolan kenkätehtaan toiminta päättyi vuonna 1986.

### Palmroth brändin toinen sukupolvi

Ensimmäiset kenkänsä tuolloin 21-vuotias Pertti Palmroth suunnitteli vuonna 1952. Hän opiskeli kengänvalmistusta Northamptonissa Englannissa ja Saksassa Technische Schuhfachschule von Pirmasenssissä. Erityisesti Englannista hän vaikutteita huippumuodista. Palmroth erikoistui korkealaatuisten naistenkenkien ja -saappaiden suunnitteluun ja hänen laadukkaita kenkiään vietiin moneen maahan, esimerkiksi Yhdysvaltoihin.

Pertti Palmroth hoiti kenkien suunnittelun ohella myös tehtaan myynti- ja ostotehtäviä, osallistui messuille ja kiersi myymässä tehtaan kenkiä eri puolille Suomea. Palmrothin suunnittelemia kenkiä alettiin viedä vuodesta 1958 alkaen ensin Ruotsiin ja sitten muualle Eurooppaan, Japaniin ja Pohjois-Amerikkaan.

Vuonna 1969 Pertti Palmroth aloitti Hämeen kenkätehdas oy:n toimitusjohtajana. Kenkätehdas toimi aluksi Tampereen Sarankulmassa. Vuonna 1972 hän perusti Palmroth Original -brändin. Vuodesta 1976 alkaen hänen suunnittelemiaan tuotteita alettiin myydä Pertti Palmroth-nimellä. Virroilla avattiin tehdas 1980-luvun alussa.Vuonna 1986 Palmroth aloitti Pertti Palmroth oy:n myymäläketjun toimitusjohtajana. Vuonna 1995 Hamken Oy alkoi toimia myös Pirkkalassa.

Vuonna 2000 Palmrothilla oli kolme suunnittelijaa, Pertti, hänen vaimonsa Hannele Palmroth sekä Wetterhoffilta kenkäsuunnittelijaksi valmistunut Anu Haalahti.  Hannele Palmrot vastasi laukkujen suunnittelusta. Tampereen, Virtojen ja Pirkkalan tehtailla työskenteli noin 250 henkilöä. Tuotannosta meni vientiin 60–70 prosenttia, suurimpia markkinoita olivat Pohjoismaat ja Pohjois-Eurooppa, Kanada ja Yhdysvallat. Omia liikkeitä oli Suomessa ja ulkomailla 23.

Vuonna 2004 Pertti Palmroth jätti paikkansa sekä Hamkenin että Pertti Palmroth Oy:n toimitusjohtajana ja hänen tilalleen palkattiin suvun ulkopuolinen toimitusjohtaja.

### Palmroth brändin kolmas sukupolvi

Vuonna 2007 Hamken Oy joutui yrityssaneeraukseen ja suvun piti päättää, mitä se tekisi perheyritykselle. Ratkaisu löytyi sukupolvenvaihdoksesta. Yhtiön johdossa aloitti helmikuussa 2008 kolmas polvi: Pertti Palmrothin lapsista Mikko Palmroth toimitusjohtajana ja Petrina Palmroth kotimaan myymäläketjun luotsaajana.  Kenkiä ja laukkuja valmistaneen Palmrothin tuotantoyhtiö Hamken asetettiin konkurssiin syyskuussa 2011 ja Kenkäyhtiö Pertti Palmroth joulukuussa 2011.  

Vuonna 2012 Palmrothin toiminta jatkui Palmroth Original -nimellä Mikko Palmrothin johdolla. Yrityksen perustajat olivat Mikko Palmroth ja hänen pikkuserkkunsa Kari Palmroth. Mikko Palmroth vastasi yrityksen toiminnasta ja hänen puolisonsa Anu Haalahti suunnitteli mallistot. Aluksi yritys keskittyi syksy- ja talvikenkiin ja sen tuotanto oli noin kymmenen tuhatta kenkäparia vuodessa. Tuotteista 90 prosenttia meni vientiin. Korkea vientiluku selittyy sillä, että yrityksellä ei ollut omaa myyntiorganisaatiota. Ulkomaisia asiakkaita saatiin messuilta Milanosta, Düsseldorfista ja New Yorkista. Suomessa kenkiä myi kenkäkauppaketju Zio. Yhtiön kengät valmistetaan Suomessa ja Portugalissa.

Tuotteet
--------

Palmrothin logot vuonna 2020Palmrothin logot vuonna 2020
Palmroth Internationalin eli Palmroth Origininalin käyttämiä tuotemerkkejä ovat Palmroth, Palmroth Original ja Pertti Palmroth  Keskisuomalainen kertoi vuonna 2000, että asiakkaille Palmrothin kengät edustavat laatua, mukavuutta ja ajattomuutta.

Perti Palmroth kehitti jokasään kestävät kengät 1980-luvun lopussa. 1990-luvun lopussa käyttöön otettiin uusi waterproof-materiaali, jota käytettiin nilkkureissa ja kävelykengissä. Kengät tehtiin vedenkestävästä mokkanahasta, joka yhdistettiin pohjaan ruiskuvalumenetelmällä, joka teki myös liitoskohdasta vedenpitävät.

Asiakkaita
----------

Pertti Palmroth suunnitteli syksyllä 1952 Miss Universum -malliston sandaalit Armi Kuuselalle. Muun muassa Ruotsin kuningatar Silvia on käyttänyt Palmrothin kenkiä.

Tunnustuksia
------------

* Coupe D'or du Bon Gout Francais -palkinto vuonna 1965
* Tasavallan presidentien vientipalkinto vuonna 1980

Lähteet
-------

1. 1 2 3  Kenkätehdas Palmroth sai uuden alun konkurssin jälkeen: "Olen kasvanut tekemään Palmrothia" *Ilta Sanomat*.  30.9.2014. Viitattu 8.4.2020.
2. 1 2 3 4 5 6 7 8 9  Kenkäteollisuuden uranuurtaja Pertti Palmroth on kuollut *www.aamulehti.fi*. Viitattu 8.4.2020.
3. 1 2  PALMROTH® naisten jalkineet *PALMROTH® naisten jalkineet*. Viitattu 8.4.2020.
4. ↑  Kuka kukin on 1954
5. 1 2 3 4 5 6 7 8  Suutarit pysyvät lestissään – Pentti Palmrothin ja Partolan kenkätehtaan tarina.
6. 1 2 3 4  Palmrothin historiaa.
7. 1 2 3 4 5 6  STT: Pertti Palmrothin uravalinta oli selvä jo pienestä pitäen.  *Riihimäen Sanomat*, 27.10.1996.
8. 1 2 3  Palmroth, Pertti hakuteoksessa *Uppslagsverket Finland* (2012). (ruotsiksi)
9. 1 2 3  Kiiskinen, Eija: Palmrothilla tuote puhuu puolestaan.  *Keskisuomalainen*, 19.4.2000.
10. 1 2  Riitta Korhonen: Nyt on meidän vuoromme yrittää *Talouselämä*. Viitattu 1.5.2020.
11. ↑  Palmroth-kenkien tuotantoyhtiö konkurssiin *Etelä-Suomen Sanomat*.  20.9.2011. Viitattu 8.4.2020.
12. 1 2  Palmroth-kenkien tuotantoyhtiö konkurssiin. *Etelä-Suomen Sanomat* 20.9.2011.
13. ↑  Pertti Palmroth joutui konkurssiin. *Helsingin Sanomat* 23.12.2011. (Maksullinen artikkeli.)
14. ↑  PALMROTH TUOTTEET - LISÄTIETOA JALKINEISTAMME *PALMROTH® naisten jalkineet*.  Arkistoitu 28.3.2020. Viitattu 1.5.2020.
15. ↑  Palmroth trademark *euipo.europa.eu*.
16. ↑  Haku - Tietopalvelu *epalvelut.prh.fi*. Viitattu 9.4.2020.
17. ↑  Pertti Palmrot -brändi WIPO Global Brand Database -tietokannassa *www3.wipo.int*. Viitattu 8.4.2020.

Aiheesta muualla
----------------

* Palmrothin verkkosivut